ועדת הכספים, כנסת 20, פרוטוקול מספר 619, 2017-01-18 10:30

משה גפני: אני פותח את הישיבה.

משה גפני: על סדר-היום: תקנות התעבורה (תיקון מס' ), התשע"ז-2016, עדכון קבוצות המחיר לרכב.

משה גפני: מי מציג?

משה גפני: לפני שאתה מציג, אני רוצה לומר כדלהלן: משרד התחבורה הביא אלינו את התקנות בשבוע האחרון של 2016, כאשר מטבע הדברים, הוא היה צריך להביא את זה הרבה זמן קודם.

משה גפני: הוא גם לא הביא את זה חתום ולא מסודר פרוצדוראלית.

משה גפני: המציאות הזאת, שבה המשרד לא עושה את עבודתו, אתם לא עושים את עבודתם, תגידו את זה לבעלי הרכבים, ליבואני הרכב, לבעלי הרכבים.

משה גפני: אל תגידו שוועדת הכספים אשמה.

משה גפני: אל תבואו ושאני מעכב.

משה גפני: איפה שאני מסתובב, אני מעכב.

משה גפני: אני רוצה להקריא לכם מכתב שכתבתי לישראל כץ בתאריך כ' בטבת, תשע"ג, 2.1.2013.

משה גפני: אני כמובן לא אקריא את כל המכתב אבל אני אקריא את הקטעים הרלוונטיים: "בעוד שלמשרדך", אני אומר לישראל כץ, "לפני ארבע שנים, הפעם הקודמת שנדרשנו לאשר את התקנות הללו, בעוד שלמשרדך היה זמן רב להכין את התקנות, יושב ראש הכנסת ויושב ראש ועדת הכספים נתבקשו על-ידי משרדך לסיים את מלאכתם בתוך יממה אחת".

משה גפני: זאת אומרת, חיכיתם במשרד התחבורה, חיכיתם שבועות וחודשים.

משה גפני: לאחר מכן אתם מבקשים ממני להעביר את זה ביממה אחת וגם מיושב ראש הכנסת.

משה גפני: "לא רק שהדבר אינו אפשרי מבחינה פרוצדוראלית, כפי שפירטתי לעיל, אלא שגם מבחינה מהותית אין ליושב הכנסת שקיבל על עצמו את הבדיקה הראשונית.

משה גפני: האם מדובר בבקשה שדיון בה הכרחי במהלך פגרת בחירות", אז היה פגרת בחירות, " והן ועדת הכספים נדרשת לעבודה מקצועית וקפדנית.

משה גפני: כך הוועדה פעלה לאורך כל שנות כהונתי כיושב ראש ועדת הכספים ולא יהיה זה ראוי שעתה נפעל אחרת.

משה גפני: "יתרה מזאת, אף לפני שנתיים", זה אצלכם סיסטמתי, זה כל הזמן חוזר על עצמו.

משה גפני: "אף לפני שנתיים כשהובא עדכון קבוצות הרכב הקודם, נוסח התקנות באותו עניין הגיע לוועדת הכספים ברגע האחרון.

משה גפני: ביום יט' בטבת, התשע"א, 26.12.2010, אמנם הוועדה אישרה אותו בתוך ימים ספורים".

משה גפני: אני לא עכבתי את זה, זה אושר בתוך ימים ספורים.

משה גפני: "ביום כט' בטבת, התשע"א, 5.1.2010, אך למרבה הפלא", אני כותב לשר כץ אז, "עד עצם היום הזה, שנתיים תמימות התקנות לא פורסמו ברשומות".

משה גפני: אני קורא מכתב.

משה גפני: אם זה לא נכון אני מוכן להסיר את החסינות, תתבעו אותי לדין.

איתן ברושי: אם זה נכון, אז מה העונש שהם ישלמו?

משה גפני: אני אצטרך לאשר את זה.

משה גפני: תכף תשמע מה שהם עושים עכשיו.

משה גפני: "לא פורסמו ברשומות".

משה גפני: "במכתבך אלי", אני כותב לשר התחבורה, "אתה מבקש שוועדת הכספים תפעל לתקן עתה גם את העיוות הזה", שגם את אי הפרסום ברשומות, שלא אנחנו עושים אותו אלא אתם, את זה אני גם נדרש לתקן.

משה גפני: "והנה, במקום לגלות אחריות ולמצוא את הדרך היעילה ביותר לתיקון טעות שנוצרה במשרדך, מצא לנכון, מי שמצא, להודיע ליבואני הרכב כי אין הם רשאים לשחרר רכבים בשל אשמה של ועדת הכספים".

משה גפני: אני כותב, יש לנו תהליך ארוך בעניין הזה ואני כותב לשר התחבורה.

משה גפני: מה קרה היום?

משה גפני: בשבוע האחרון אותו דבר מה שהיה בכל הפעמים הקודמות.

משה גפני: בשבוע האחרון של שנת 2016 אתם מביאים אלינו תקנות על יבואני הרכב.

משה גפני: על הנושא הזה שעכשיו הוא פה לדיון.

משה גפני: הוא לא היה נכון מבחינת הפרוצדורה, הוא היה צריך להיעשות אחרת.

משה גפני: אמרנו לכם את זה ותיקנתם את זה אחרי כמה ימים.

משה גפני: מאז אני מקבל, גם בעיתונים, גם במכתבים, וגם בטלפונים, שלא יכול להיות שאני אפגע באלפי בעלי רכבים שייבאו רכב מחו"ל רק בגלל שאני לא רוצה לחתום.

משה גפני: זאת אומרת כך: ועדת הכספים זה בכלל מקום של חתימה.

משה גפני: לא צריך דיון, לא צריך שום דבר, צריך לקבל את התקנות ולחתום.

משה גפני: אז זה רק חתימה.

משה גפני: איך אתם – אתם הכוונה לכל המערכת – איך אתם לא מתביישים לעשות את זה?

משה גפני: אצלכם הבעיות פעם אחר פעם אחר פעם ואחרי זה אתם גם מאשימים אותנו.

משה גפני: וחוטא יוצא נשכר.

משה גפני: לא עושים את העבודה, פוגעים באלפי אזרחים שרוצים את הרכב שלהם ובכלל אתם לא אשמים, מי שאשם זה גפני.

משה גפני: ככה מופיע בעיתונים, כך מופיע בפניות, כך מופיע במכתבים.

משה גפני: פוגשת אותי מנהלת ועדת הכלכלה.

משה גפני: היא אומרת: גפני, למה מתעכב העניין הזה, פונים אלינו כל הזמן?

משה גפני: סיפרתי לה את כל הסיפור.

משה גפני: היא חזרה למי שפנה אליה.

משה גפני: אין לי כלי ענישה לעניין הזה.

משה גפני: אני רק דורש בתוך שבועיים תשובה על הפניות שהיו לי למשרד התחבורה, לשר התחבורה.

משה גפני: גם עכשיו למה זה קרה?

משה גפני: הכי יפה שהמנכ"לית אומרת לי בטלפון עכשיו: זה נכון, היתה אצלנו תקלה.

משה גפני: בסדר, אז נערכנו לתקלה הזאת.

משה גפני: כאילו אתה חי באיזה ג'ונגל?

איתן ברושי: אז למה לך לאשר את מה שהם רוצים?

משה גפני: בגלל שזה ללכת נגד אלפי אזרחים.

איתן ברושי: לא, אנחנו נתקן קצת את הבקשה, נוריד משהו מהבקשה ולא נאשר אותה כלשונה.

איתן ברושי: ניתן להם עונש.

משה גפני: אני מבקש תשובה.

<יעקב יהודה רודד: אני מנכ"ל איגוד יבואני הרכב.

<יעקב יהודה רודד: אני לא רוצה להיכנס לכל מה שאמרת.

משה גפני: למה שתיכנס?

<יעקב יהודה רודד: אני מניח שיש לזה בסיס.

משה גפני: יש לכם אשם אז למה אתה צריך להיכנס?

<יעקב יהודה רודד: אבל העונש שכביכול אתה טוען זה לא למשרד התחבורה, זה לאותם 3,500 אזרחים.

משה גפני: זה נמצא על סדר-היום, אנחנו נאשר את זה.

משה גפני: אם הייתי בן אדם נורמלי, ואני לא, לא הייתי שם את זה בכלל על סדר היום ותלכו למשרד התחבורה שייעשה את העבודה שלו.

משה גפני: אבל אני בן אדם לא נורמלי.

משה גפני: אז אני מביא את זה ואני אאשר את זה.

משה גפני: זה חוזר על עצמו.

משה גפני: אני מקריא לכם מכתב מ-2010.

איתן ברושי: אז נאשר 900.

<יעקב יהודה רודד: במי פגעת?

איתן ברושי: תן להם עונש, טרטר אותם קצת.

משה גפני: תן להם עונש, לא בעניין הזה.

<יעקב יהודה רודד: המצב העכשווי, בגלל הסאגה הזאת, נכון לאתמול יש 3,500 אזרחים שממתינים לכלי רכב.

<יעקב יהודה רודד: הבעיה היא קצת יותר עמוקה מפני ששינוי קבוצות הרכב בעצם, לאותם 3,500 אזרחים, מוזיל את האגרה.

<יעקב יהודה רודד: יושב ראש הוועדה לא פעם אחת התבטא שהאגרות במדינת ישראל הן מהגבוהות.

<יעקב יהודה רודד: המצב היום הוא כזה: קבוצות הרכב האלה הוזילו למספר לא מבוטל של צרכנים את אגרת הרישוי, מה שכולנו חושבים שהיא גבוהה.

<יעקב יהודה רודד: כלומר, אתה היום אומר: בוא במקום 1,00 - - -

<קריאה: הוא לא יעשה את זה.

משה גפני: לא זה הדיון.

<יעקב יהודה רודד: בדיוק.

<יעקב יהודה רודד: אתה לא מעניש את מי שמאשם, אתה מעניש אזרח ששילם במיטב כספו וממתין לרכב כבר שלושה שבועות.

<יעקב יהודה רודד: בעצם אתה אומר שאתה מונע ממנו את הוזלת האגרה.

איתן ברושי: לא התכוונתי לזה.

משה גפני: איתן, תודה.

משה גפני: שבוע שעבר לא אישרנו את החוק של האגרות, בגלל שביקשנו ממשרד האוצר להוזיל את האגרות.

משה גפני: אנחנו חושבים שהן גבוהות מידי.

משה גפני: אני אבוא בדברים איתם כדי לעשות את זה.

משה גפני: דבר שני.

משה גפני: אנחנו נאשר את התקנות.

משה גפני: אני יודע שזה פגיעה מהאזרחים.

משה גפני: אני רק הייתי מצפה מאנשים מרכזיים ביבואני הרכב שיגידו את האמת ולא אמרתם עד לרגע זה.

<יעקב יהודה רודד: מה לא אמרנו?

משה גפני: לא אמרתם שמי שאשם זה משרד התחבורה, זה הכול.

משה גפני: בסדר, אין לי בעיה.

משה גפני: כנראה שיש לכם עסקים עם משרד התחבורה ואתם לא רוצים לריב איתם.

משה גפני: הרבה פעמים החברים שלי אומרים לי: למה אתה צריך לריב עם כל העולם?

משה גפני: מה אני צריך לריב עם משרד התחבורה?

<יעקב יהודה רודד: כמו שאתה לא אוהב שמאשמים אותך בדבר שאתה לא אשם, אני גם לא אוהב שמאשימים אותי.

<יעקב יהודה רודד: לפני מספר חודשים אני הוצאתי מכתב חתום בחתימתי, הן למשרד התחבורה והן למשרד להגנת הסביבה, כי גם השינוי בנוסחת מיסוי ירוק משנה את מחיר הרכב.

<יעקב יהודה רודד: אמרתי: קחו בחשבון שאנחנו - - -

משה גפני: מה התשובה שקיבלת?

<יעקב יהודה רודד: קיבלתי שיעשו את מיטב המאמצים.

משה גפני: וכשהגיע סוף דצמבר ולא הגיעו לכאן התקנות, מה עשית?

<יעקב יהודה רודד: פניתי למשרד התחבורה יותר מפעם אחת ויותר מפעמיים.

<יהודה בר אור: אני יו"ר איגוד המוניות הארצי.

<יהודה בר אור: יש הרבה מוניות שמחכים להם וזה רכב עבודה שלהם.

<יהודה בר אור: אני דווקא פניתי למשרד התחבורה גם בטלפון וגם במכתב.

<יהודה בר אור: כמו שאתה לא קיבלת תשובה, גם אני לא קיבלתי תשובה, אדוני.

משה גפני: רק הבדל אחד.

משה גפני: אתה לא צריך לאשר את התקנות שלהם ואני כן צריך לאשר.

<יהודה בר אור: אבל אני יכול לעשות להם צרות בכבישים, ואני אעשה להם אם הם ימשיכו כך.

משה גפני: אני ציפיתי שמישהו מרכזי בעניין של יבואני הרכב שיגיד את האמת.

משה גפני: לא שיגן עלי ולא שיתקוף אותם אבל שיגיד את האמת.

משה גפני: שייקח את הנתונים מתי הגיעו לפה התקנות?

משה גפני: מתי הגיעו בפעם הקודמת?

משה גפני: מתי הגיעו לפני שתי פעמים?

משה גפני: מתי זה הגיע לפה?

משה גפני: זה הכול, שיגיד את האמת.

<אלי מורגנשטרן: תודה רבה על הדברים.

<אלי מורגנשטרן: חשוב שהביקורת נאמרה.

<אלי מורגנשטרן: אני מאגף תקציבים משרד האוצר.

משה גפני: נתלה את זה על הקיר במסגרת.

משה גפני: מי הגברת שיושבת לידך?

<ברוני חירמן: אני ממשרד התחבורה.

משה גפני: אני אבקש שתתייחסי אחריו גם כן לעניין הזה.

<אלי מורגנשטרן: מאחר והביקורת הופנתה בעיקר למשרד התחבורה אז אני בוודאי לא אגיב בשמם.

<אלי מורגנשטרן: אני אציין את ברוני שיושבת לידי והצוות שעשה את העבודה על האגרות, השקיע הרבה מאוד עבודה בתוך הבירוקרטיה הפנימית בממשלה.

<אלי מורגנשטרן: כל פנייה כזאת, לפני שהיא מגיעה לוועדת הכספים, צריכה לעבור ועדת אגרות בתוך משרד האוצר וצריכה לעבור אישורים של השרים.

<אלי מורגנשטרן: זה תהליך שלוקח הרבה מאוד זמן.

<אלי מורגנשטרן: הוא גם תלוי במידע של אגרות רכב של שנת 2016.

<אלי מורגנשטרן: זאת אומרת, יש פה איזה פרדוקס מבחינת מתי אפשר להתחיל את התהליך.

משה גפני: מתי אפשר?

<אלי מורגנשטרן: התחלנו את זה בנובמבר.

<ברוני חירמן: לא, התחלנו לפני.

<ברוני חירמן: אני מנהלת תחום כלכלה במשרד התחבורה.

<ברוני חירמן: עדכון גבולות קבוצות מחיר נבחן מידי שנה במשרד התחבורה במטרה לאפשר עדכניות של גבולות הקבוצות ולמנוע מצב שמחיר הרכב עומד להתייקר בסכומים של 1,000 – 2,000 שקלים כתוצאה משינוי בסל המטבעות, כשתוצאה משינויים במיסוי, כתוצאה משינויים במדד המחירים לצרכן.

<ברוני חירמן: כדי למנוע מצב שאותו רכב שנקנה בדצמבר במחיר של 119,000 שקלים ואחרי ה-1 בינואר הוא מתייקר בעוד 1,000 שקלים, כדי למנוע מצב שאותו רכב, במקום להיות מסווג 2 יסווג לקבוצה 3 וישלם לכל אורך חייו אגרת רישוי גבוהה יותר, זאת המטרה בעצם של עדכון גבולות הקבוצות.

משה גפני: את זה הבנתי.

משה גפני: תעני לי בבקשה על שאלות.

משה גפני: מתי לפי דעתך זה היה צריך להגיע לכאן?

משה גפני: מתי היתה אפשרות להביא את זה לדיון בוועדה?

משה גפני: לא לחתימה, אולי לדיון.

<ברוני חירמן: אני אסביר על התהליך.

<ברוני חירמן: אנחנו כל השנים עשינו את הבדיקות לפי תוצאות של חודש נובמבר, כי הרעיון הוא לראות מה קרה למטבעות העיקריים בהם מיובאים הרכבים לישראל, בין סוף שנה קודמת לסוף שנה נוכחית.

<ברוני חירמן: עשינו כל השנים לפי שערי מטבעות של סוף חודש נובמבר.

<ברוני חירמן: השנה, כדי לא להגיע למצב שהגענו אליו, אמרנו שאנחנו נעשה לפי תוצאות של חודש אוקטובר.

משה גפני: מתי זה היה צריך להגיע לפה לפי החלטה שלכם?

<ברוני חירמן: אנחנו התחלנו את הבדיקות מיד בתחילת חודש נובמבר, שזה מאוד מוקדם, במטרה לסיים את כל התהליכים הבירוקרטיים עד סוף שנת 2016.

<ברוני חירמן: מאחר ולפני שהתקנות יכולות להגיע לוועדת אגרות, הן צריכות גם לקבל אישור של מחלקת הנוסח במשרד המשפטים, אנחנו פעלנו השנה באמת מוקדם.

<ברוני חירמן: התקנות הגיעו לוועדת האגרות לפני ה-20.11.2016, אחרי אישור של משרד המשפטים, שגם שם יש תחנה שהיא לא קצרה.

<ברוני חירמן: היה לנו אישור של ועדת האגרות הבין משרדית רק בחודש דצמבר.

<ברוני חירמן: יש גם שלב של חתימה של שר האוצר.

<ברוני חירמן: הוא צריך לאשר את הפרוטוקול.

משה גפני: עד סוף 2016 לא היתה חתימה.

<ברוני חירמן: רק לקראת סוף דצמבר היתה החתימה של שר האוצר.

<ברוני חירמן: אין לי פה בדיוק את התאריך המדויק אבל באמת השנה הקדמנו בחודש, על-מנת לעמוד בדד ליין הזה כי אנחנו יודעים שאנחנו מגיעים למצבים האלה, לצערנו הרב וגם בשנים הקודמות זה קרה.

<קריאה: שר האוצר חתם ב-19.12.

משה גפני: שר האוצר חתם ב-25.12.

משה גפני: אני לא יכול להביא את זה לדיון בוועדה כשאין לי חתימה של שר התחבורה.

משה גפני: יש לי עניין לפגוע בבעלי הרכבים?

משה גפני: אמנם כל בעלי הרכבים מצביעים למחנה הציוני אבל יש איזה חמישה אנשים שמצביעים ג'.

משה גפני: מה, יש לי עניין לפגוע?

משה גפני: זה-25.12.

<אלי מורגנשטרן: שר האוצר חתם ב-19.12.

משה גפני: אבל שר האוצר לא מספיק פה.

משה גפני: אני מדבר על משרד התחבורה, 25.12.

משה גפני: אני רוצה שהיא תשלים.

<ברוני חירמן: אני לא חושבת שהיינו יכולים להתחיל לפעול לפני - - -

משה גפני: מתי גמרתם את העניין הזה עם ועדת האגרות ומשרד המשפטים, בתחילת דצמבר?

<ברוני חירמן: אין לי פה - - -

משה גפני: אני יודע, אני חצי עובד של משרד התחבורה.

משה גפני: למה זה נחתם ב-25?

משה גפני: אין לי טענות.

משה גפני: אמרה לי המנכ"לית שהיא יודעת שהיתה תקלה אצלם, אני לא אומר את המילים המדויקות אלא את הנוסח, והם נערכו לעניין הזה שיהיה כמה ימים בתוך ינואר.

משה גפני: מה פירוש המילה של המנכ"לית שנערכתם לכמה ימים בתוך ינואר?

משה גפני: מה עשיתם מול בעלי הרכבים?

<ברוני חירמן: רק שניה.

<ברוני חירמן: קודם כל, ועדת האגרות היתה ב-18.12 ולמחרת כבר שר האוצר חתם, שזה הישג לא מבוטל.

<ברוני חירמן: מכיוון שהבנו שעלולה להיות בעיה, אנחנו אפשרנו לפתוח רישום של כל אותם כלי רכב שהמחירים שלהם לא הושפעו.

<ברוני חירמן: אפשרנו להתחיל רישום של אותם כלי רכב שלא נופלים באותם טווחים של קבוצות שעלולות להשתנות.

<ברוני חירמן: זאת אומרת, רוב דגמי הרכב כן אפשרנו.

משה גפני: אני שואל, אם עכשיו נאשר את התקנות, האם יהיו בעלי רכבים שייפגעו כתוצאה מזה שזה לא אושר פה בדצמבר?

משה גפני: שזה לא הגיע לכאן בדצמבר?

משה גפני: האם יהיו כאלה שייפגעו?

משה גפני: האם יש לכם דרך לפצות אותם?

<יהודה בר אור: ברור שנפגעו.

<יהודה בר אור: המונית שלי היתה צריכה לצאת בראשון לחודש ועכשיו ה-20 לחודש.

<יהודה בר אור: ברור שניפגע.

<ברוני חירמן: המונית לא משלמת אגרה לפי קבוצת רישוי.

<יהודה בר אור: אני לא משלם 17%?

<יהודה בר אור: למה את אומרת לא?

<ברוני חירמן: אני מדברת על אגרות.

<ברוני חירמן: קבוצות מחיר משמשות אך ורק לקביעת אגרות רישוי רכב.

<ברוני חירמן: זה שהמחיר של המונית שלך השתנה כתוצאה ממיסוי ירוק, זה לא קשור.

משה גפני: אני שואל האם יהיו בעלי רכב, שכתוצאה מהעובדה הזאת שזה התעכב עד שהגיע לכאן ואי אפשר היה אפילו אם הייתי רוצה והייתי רוצה.

משה גפני: אם היה אפשר לפצות את האנשים שנפגעו מהעבודה הזאת?

משה גפני: אתם אשמים בזה.

<יעקב יהודה רודד: יש כ-3,500 כלי רכב נכון להיום.

משה גפני: מה הבעיה שלהם?

<יעקב יהודה רודד: שהם תקועים.

משה גפני: אבל אם הם ישוחררו עכשיו נגרם נזק?

<יעקב יהודה רודד: הנזק היחידי הוא שתיאורטית הם היו יכולים לקבל את הרכב ב-1 בינואר.

<אבי קרמר: אני דובר ארגון מורי הנהיגה בישראל.

<אבי קרמר: יש לנו כמה רכבים.

<אבי קרמר: מורים מכרו את הרכב הישן שלהם מתוך הנחה שהם מקבלים את הרכב החדש.

<אבי קרמר: הרכב השני נשאר תקוע בגלל אלה הנסיבות.

משה גפני: ועכשיו יקרה משהו?

משה גפני: אפשר עכשיו לעשות את זה.

<אבי קרמר: יש פה את העניין של השחרור.

<אבי קרמר: יש מכוניות שלא ישוחררו.

<אבי קרמר: בתקופה הזאת הרכב נתקע.

<אבי קרמר: יש כאלה שלא עבדו.

איתן ברושי: השאלה שלי: אם בסוף 2017 נהיה עדין לאותו מצב כמו עכשיו?

משה גפני: התשובה היא כן.

איתן ברושי: אם כן, הדיון לא יכול להסתיים כך.

<ברוני חירמן: מכיוון - - -

איתן ברושי: אני שאלתי, את לא חייבת לענות.

איתן ברושי: צריך אישור של היושב ראש.

איתן ברושי: כשאמרתי להעניש, בדיוק לזה התכוונתי וגם כהגנה על גפני.

איתן ברושי: בישיבה על האגרות אמרתי לו: תבין היושב ראש, אתה האיש הרע והאחרים זה האנשים הטובים.

איתן ברושי: כך אמרתי לו.

איתן ברושי: יש פה דובר, אז שתצא הודעה שהאחריות מוטלת כולה על הממשלה ולא על הוועדה שאני חבר בה וגפני יושב ראש.

איתן ברושי: תקשיבו, אנחנו עובדים פה בשביל לשרת את האזרחים.

איתן ברושי: אתם לפעמים שוכחים שאתם משרתי ציבור.

איתן ברושי: לכן הבעיה היא שזה יחזור על עצמו.

איתן ברושי: לך יש סבלנות ולי לא.

איתן ברושי: אתה פה לכל החיים ואני לא.

איתן ברושי: תקשיבו לאנשים שעשו משהו בחיים שלהם, אתם עוד בקושי עשיתם משהו.

איתן ברושי: תקשיבו מכאלה שיש להם רזומה יותר עשיר מאשר לפקידי אוצר.

איתן ברושי: תקשיבו משהו.

איתן ברושי: הייתי גם עובד מדינה ועובד מדינה זה לא גסה.

איתן ברושי: אבל קצת תקשיבו לאנשים שקמים בבוקר לעבודה ובלי הכנסות מהם גם לכם אין תקומה.

איתן ברושי: לכן אני אומר שאתם לא מבינים את התפקיד שלכם ולכן גפני צריך לחנך אתכם.

איתן ברושי: איך מחנכים?

איתן ברושי: חוסך שבטו שונא בנו, צריך לתת לכם מכה.

איתן ברושי: כל פעם מכה, כדי שתזכרו מאיפה באתם.

איתן ברושי: אני חושב שאין פה ענישה וזה יחזור עוד פעם אותו דבר ואז עוד פעם גפני ינאם נאום.

איתן ברושי: רק לפני חמש דקות הוא גירש מפה את יואל נווה.

איתן ברושי: אני מכיר את יואל עוד כשהיה רפרנט.

איתן ברושי: לכן אני אומר לכם שזה לא בא בחשבון הדבר הזה.

איתן ברושי: לכן אני מציע שהאישור הבא יהיה בנקודת זמן אחרת, אחרת בעוד שנה אותו דבר.

איתן ברושי: תכניס לפרוטוקול נזיפה.

משה גפני: מה התקנות?

<ברוני חירמן: "תקנות התעבורה, התשע"ז-2016.

<ברוני חירמן: בתוקף סמכותי לפי סעיף 70 לפקודת התעבורה, באישור שר האוצר לפי סעיף 39ב לחוק יסודות התקציב, תשמ"ה-1985 ובאישור ועדת הכספים של הכנסת, לפי סעיף א1ב לחוק יסוד משק המדינה, אני מתקין תקנות אלה: תיקון תוספת הראשונה.

<ברוני חירמן: 1.

<ברוני חירמן: בנספח א' שבסוף התוספת הראשונה לתקנות התעבורה, התשכ"א-1961, אחרי טבלה 1טו יבוא: טבלה 1טז: 1.

<ברוני חירמן: מחיר הרכב לצרכן בשקלים חדשים עד 101,000.

<ברוני חירמן: 2.

<ברוני חירמן: מ-101,000 עד 122,000 שקלים 3.

<ברוני חירמן: מ-122,000 עד 144,000 שקלים 4.

<ברוני חירמן: מ-144,000 עד 162,000 שקלים 5.

<ברוני חירמן: מ-162,000 עד 210,000 שקלים.

<ברוני חירמן: 6.

<ברוני חירמן: מ-210,000 עד 299,000 שקלים 7.

<ברוני חירמן: מ-299,000 שקלים ומעלה.

<ברוני חירמן: תחילה 2.

<ברוני חירמן: תחילתן של תקנות אלה ביום ג' בטבת, התשע"ז, 1.1.2017.

<שלומית ארליך: לגבי התחילה.

<שלומית ארליך: בעצם התחילה היא רטרואקטיבית ל-1.1.2017.

<שלומית ארליך: זה גם בעצם הכותרת לטבלה.

<שלומית ארליך: השאלה היא האם יש משמעות מבחינתכם?

<שלומית ארליך: אני מניחה שכתבתם את התחילה כך כי הבאתם את זה בחודש דצמבר.

<שלומית ארליך: השאלה האם יש משמעות עכשיו לרטרואקטיביות?

<שלומית ארליך: הרכב ישוחרר רק עכשיו.

<קריאה: יש חשיבות לרטרואקטיבית.

<קריאה: אבל אין רכבים ששוחררו כשקבוצת אגרה לא מעודכנת.

<יעקב יהודה רודד: הבעיה של קבוצות המחיר זה לא השחרור מהמכס, זה הרישוי, זה תשלום האגרה.

<יעקב יהודה רודד: באופן תיאורטי יכול להיות רכב משוחרר שלא נרשם.

<שלומית ארליך: יש כזה?

<יעקב יהודה רודד: יכול להיות.

איתן ברושי: זה באופן יחסי לינואר.

משה גפני: אני מציע להשאיר את ה-1 בינואר אפילו שאנחנו לא נוהגים לעשות רטרואקטיבית.

משה גפני: המציאות היא שכשאין תקנות לא שוחרר אף רכב.

משה גפני: היות ואני מכיר את הבירוקרטיה, בעיקר של משרד התחבורה ומשרד האוצר - - -

<שלומית ארליך: הוא אמר שיכול להיות ששוחרר ולא נרשם.

משה גפני: זה לא משנה.

משה גפני: מה שיקרה זה דבר מאוד פשוט.

משה גפני: ישכחו מהאירוע הזה ואז יבואו ביוני.

משה גפני: יבוא משרד האוצר לאחד מבעלי הרכבים ויגיד לו שעל השבועיים האלה אתה תשלם יותר כסף.

משה גפני: הרי לפי התקנות האלה הוא צריך לשלם פחות.

משה גפני: זאת הבירוקרטיה שקיימת, אנחנו רואים את זה, אנחנו סובלים מזה.

משה גפני: יבקשו מהם עוד כסף מפני שהחוק או התקנות אושרו מהיום.

משה גפני: לכן צריך לאשר את זה רטרואקטיבית ואין ברירה.

משה גפני: אני רוצה לומר לשניכם, גם לך.

משה גפני: אתה רפרנט של משרד האוצר עם משרד התחבורה ואת ממשרד התחבורה.

משה גפני: אני אומר את זה בלי כעס.

משה גפני: אני מבקש בתוך חודש תשובה בכתב, מה קרה בכל שלושת הפעמים שאנחנו מדברים על פריסה של כמה שנים.

משה גפני: מה קרה?

משה גפני: למה התהליך הזה קורה?

משה גפני: אם אתם תרצו לכתוב שם שאתם מתנצלים בפני, אז אני לא אזרוק את המכתב לפח.

משה גפני: אבל אני חושב שמן הראוי שתתנצלו, וזה בסדר.

משה גפני: אבל אם אני לא אקבל תשובות בתוך חודש, בתוך הוועדה יתחילו להיות בעיות של משרד התחבורה.

משה גפני: יהיו העברות, יהיו כל מיני דברים.

משה גפני: אני רוצה תשובה.

משה גפני: את האמת אני רוצה.

משה גפני: אמרת ענישה?

משה גפני: אני לא יכול להעניש אזרחים.

איתן ברושי: חס וחלילה.

איתן ברושי: עוד פקיד פוטר על זה שהוא לא בסדר.

משה גפני: אם תהיה תשובה מסודרת ונוכל לנהל את הדיאלוג הזה, הנה מה טוב.

משה גפני: אם לא, ייפסק הדיאלוג.

משה גפני: תוכלו ללכת עם ההעברות לוועדת הרפורמות או לוועדות אחרות.

משה גפני: לא יכול להיות, אתם מטיחים האשמות בנו כשאנחנו לא אשמים ולא בפעם הראשונה.

משה גפני: מי בעד אישור התקנות ירים את ידו.

משה גפני: הצבעה בעד – רוב נגד – אין נמנעים – אין התקנות אושרו.

משה גפני: התקנות אושרו.

משה גפני: תודה רבה, אני מבקש תשובות תוך חודש.

משה גפני: הישיבה נעולה.